Szabad-e bringázni a buszsávban? - FLOWCYCLE
A „hol szabad bringázni?” kérdés a Velo Budapest! képzéseinek is klasszikus kérdése, a helyes válaszok aránya azonban azt mutatja, hogy erről is érdemes még beszélni. Szóval, mi a helyzet a buszsávval?
A tömegközlekedés forgalomtechnikai előnyben részesítésének egyik gyakori eszköze az autóbusz forgalmi sávok kijelölése. Az úttest jobb szélén való kijelölés mellett manapság egyre gyakoribb a középfekvésű elrendezés is, ilyen van például Budapesten a Thököly út egy szakaszán. De vajon szabad használnia ezeket a bringásoknak is?
A helyes válasz: attól függ, hogy tábla (és felfestés) jelzi-e a kerékpározás lehetőségét. Ha egy buszsávnál ilyet látsz:
Akkor ott bizony nem szabályos bringáznod.
Ha viszont a busz piktogramja alatt egy kerékpárt is látsz (valamint, ha nincs lekopva, az útburkolaton lévő bringás felfestés), akkor a KRESZ 54. § (1) pontja értelmében bringázhatsz a buszsávban.
Ez utóbbi egyre inkább terjedőben van, Budapesten és más vidéki nagyvárosban is található belőlük pár (Szegeden pl. a Tisza Lajos krt. egy-egy szakasza). Gyakran azokat az útszakaszokat nyitják meg bringások előtt is, ahol vagy az átlagnál szélesebb a buszsáv, vagy pedig ritkább a buszforgalom. Így a bringások biztonságban, ámde a tömegközlekedőket nem lassítva közlekedhetnek. Ezért tilos például Budapesten a Rákóczi úti buszsávban tekerni.
De hogyan is bringázzunk vagy ne bringázzunk a buszsávokban?
Ahol lehet (buszsáv + kerékpársáv):
Bár nem vendégek vagyunk a buszsávban, hanem teljes jogú használói, lassabbak vagyunk az ott szabályosan haladóknál, ezért legyünk figyelmesek másokkal és ahol tudjuk (pl. széles a sáv), lehúzódással engedjük el őket!
Ugyanakkor éppen a buszsávban kialakuló nyomvályúk miatt általában érdemes a padkától beljebb húzódva tekerni.
Készüljünk fel arra, hogy a buszok mellett a trolik, villamosok, mentők/rendőrök/tűzoltók, taxik és motorok is haladhatnak a buszsávban (sőt, este 8 és reggel 6 között a szemétszállító járművek, aka kukásautók is használhatják). Ne zavarjuk és ne akadályozzuk őket sem!
Az átlagosnál gyakrabban nézzünk hátra, hogy képben legyünk a mögöttünk történésekkel, pl. ha egy taxis vagy egy robogós pizzafutár sietne valahová! Esetleg egy csuklós busz érkezik nagyobb sebességgel.
Figyeljünk a buszmegállók előtt: ha már nincsenek fel- és leszállók, és/vagy az autóbusz balra indexel, már ne kezdjük meg a busz előzését (természetesen minden esetben csak balról!). Inkább lassítsunk és maradjunk a busz mögött, egy későn megkezdett előzés balesetveszélyes (20km/h-s tempónál egy csuklós busz megelőzése közel 4 másodpercünkbe telik!), s még ha be is fejezzük a manővert, nemsokára úgyis utolér.
Ugyanúgy figyeljünk a keresztutcákból érkező járművekre: ők adott esetben buszra számítanak és figyelmetlenségből kihajthatnak elénk!
Igyekezzünk szemkontaktust teremteni a járművezetőkkel, hogy tisztában legyünk egymás jelenlétével!
Ahol korábbi indulást biztosító, külön BUSZ feliratú jelzőlámpa van (pl. Budapest, Mészáros utca), úgy annak jelzésére bringával is elindulhatsz (sőt, indulj is el és ne tartsd fel a buszsáv többi használóját!).
Ahol nem lehet (csak buszsáv):
Ne_kerékpározz_buszsávban. 🙂 Ilyen egyszerű. Válassz alternatív útvonalat egy párhuzamos, kisebb forgalmú út formájában, vagy közlekedj szabályosan, a buszsáv melletti forgalmi sávban.
A kerékpárosok számára tiltott buszsávokban nagy sebességgel és gyakran közlekednek buszok – ha ott kóricálsz, sok száz embernek okozol bosszúságot!
Ha mégis azon a főútvonalon kell menned, akkor a jobb oldalon kijelölt buszsávtól eggyel beljebb lévő sávban bringázz (míg a középen vezetettnél értelemszerűen a jobbra tartásnak megfelelően a jobb oldali, külső sávban), tarts kellő oldaltávolságot a buszsávtól (azaz: foglald el a sávot, amelyben haladsz), haladásod mutassa, hogy eszedbe sem jutna a buszsávban tekerni!
Apropó, buszok. Ha kerékpársáv is van az úttesten, az nagy valószínűséggel a buszmegállók előtt átmenetileg megszűnik (jó esetben ezt felfestés és elsőbbségadás-kötelező tábla is jelzi előtte), így bringával sávot kell váltanunk (hátranézés + irányjelzés) és elsőbbséget kell adnunk a hátulról érkezőknek. Ezért időben kezdd el a manővert, és akkor is jelezd a sávváltást, ha a bringával fizikailag nem változtatsz irányt! Erre a meg-megszűnő kerékpársávos remek megoldásra jó példa a budapesti Kiskörút és a Thököly út.
A Velo Budapest!-nél megtanítanak biztonságosan kerékpározni nagyvárosi környezetben. Ha a Flowcycle-re hivatkozol, 10% kedvezményt kaphatsz az egyéni és a csoportos képzések árából.
Jelentkezem a Velo Budapest! képzéseire!
Minden olyan úton továbbá, ahol buszok vagy trolik közlekednek, a megállók buszöbleibe ki-be álló járművekre figyelni kell (pl. Debrecen, Csapó utca): ahogy feljebb írtuk, figyeld a fel- és leszállókat, az ajtók záródását, a busz vagy troli irányjelzőjét és legfőképpen a visszapillantó tükrében folyamatosan igyekezz szemkontaktust teremteni a jármű vezetőjével!
Dee 2019-04-16 at 12:08
Csak buszsávban megszűnő kerékpársav esetén kell sávot váltani, vagy minden esetben, ahol elfogy alólam a sárga felfestés?
Velo Budapest! 2019-04-16 at 14:29
Minden esetben, ahol elfogy, azaz megszűnik a sávod (ergo csak sávváltással tudsz továbbhaladni) pl. https://goo.gl/maps/WioLnAXixSA2. A felfestés gyakran mutatja, hogy elsőbbséget kell adni bringával a besorolás előtt (és ennél a példánál még az autóvezetők számára is jelezték, hogy extrán figyeljenek a besoroló bringásokra).
Martinka 2019-04-18 at 23:52
Minden nap reggel/este a Rákóczi úti buszsávban bringázom sok-sok éve. Soha nem volt még gond csak figyelj, hogy:
– Nyomjad neki keményen 30-35-el, ott tökörészni nem szabad. Ezzel a tempóval mér nem nagyon zavarsz senkit, a taxik, motorosok úgyis elférnek melletted mivel jó széles a buszsáv.
– Néha nézz hátra, ha jön a busz, engedd el egy mellékutcánál félrehúzódva. Kb mindig megköszönik a buszvezetők. De ez csak ritkán van, mivel a buszok sem mennek sokkal gyorsabban.
Rendőrök sem szóltak soha, hogy ott tekerek.
Zágrábi Ferenc 2019-04-19 at 18:46
Rendszeresen bringázom a 70-es évek óta.
Véleményem szerint a közlekedési morál nem is annyira gáz, mint ahogy azt mondják.
Hosszú évek óta egy két sávos úton járok melóba. Ahol sűrű buszforgalom van. Az autósok, valamint a buszsofőrök 99%-a úgy közlekedik az úton, hogy figyelembe veszik a bringásokat, vigyáznak rájuk.
Van egy másik útvonal is a meóhelyemre, ahol buszsáv is van.
Nos, ott a buszsávban totál biztonságban érzem magamat, de ha nem a buszsávban kellene bringáznom, hát rendesen para lenne. Nagyon egyszerű az oka. A buszsáv melletti sáv jobb oldalán közlekedve nem érezném magamat biztonságban, mert ha jobbról egy busz menne el mellettem és balról egy másik akármilyen jármű, akkor mint ahogy feljebb említettem beütne a para. Ergo, minden buszsávban engedélyezném a bringások közlekedését.Kivétel nélkül!
Ez az autósoknak és a bringásoknak is a legjobb, és legbiztonságosabb megoldás lehetne.
Mégis lehet kerékpárút a Blaha Lujza tér környékén?